เป็นร้านก๋วยเตี๋ยวแบบเพิงอยู่ใกล้ๆ ตีนสะพาน แต่มีรถจอดข้างทางเพื่อแวะกินเพียบ ป้ายในร้านเขียนว่า ก๋วยเตี๋ยวเด็ด 77 จังหวัดกับเป็นก๋วยเตี๋ยวโบราณ  ไม่แน่ใจว่าเป็นสูตรโบราณยังไง (เดาว่านำ้ซุปต้มยำมั้งครับ เพราะสั่งก๋วยเตี๋ยวแบบธรรมดาก็จะได้น้ำต้มยำอยู่ดี)

สิ่งที่ต้องบอกไว้ก่อนคือก๋วยเตี๋ยวรอค่อนข้างนานนะครับ  ถ้ามาหิวๆ เลย อาจจะหงุดหงิดได้
วันนี้ทีแรกอยากจะสั่งเมนู "เกาเหลาจัดเต็ม" ที่ราคา 150 บาท แต่ร้านบอกว่ากั้งหมด เลยเปลี่ยนเป็นสั่ง เกาเหลาซีฟู้ด (100.-) สั่งไม่เอาเครื่องในปลา

ก๋วยเตี๋ยวที่ได้เสิร์ฟมาในชามสแตนเลสชามใหญ่มาก ได้เครื่องมาเพียบสมคำร่ำลือ ได้กุ้งตัวใหญ่มา 3 ตัว หอยแมลงภู่ 1 ตัว ปลาหมึกชิ้นใหญ่ มีเนื้อปูนิดหน่อย(แต่ไม่เป็นกรรเชียงปู) เกี๊ยวปลาก็มา เนื้อปลาก็มา แล้วก็มีอย่างอื่นอีกนิดหน่อยผมจำไม่ค่อยได้แล้ว แหะๆ

พูดถึงรสชาติผมว่าอร่อยใช้ได้นะครับ เครื่องที่ใส่มาแต่ละอย่างก็สดอร่อยดี แต่ว่าน้ำต้มยำจะออกหวานนำมากไปหน่อย ถ้าชอบรสหวานมากก็คงชอบครับ เครื่องแต่ละอย่างที่ใส่มาค่อนข้างคุณภาพดีครับ ชิ้นใหญ่และสด


ข้อเสีย: ไม่มีพนักงานที่คอยเก็บกวาดโต๊ะตลอดเวลา ตอนเดินเข้าร้านเลยจะเห็นโต๊ะเต็มไปด้วยชามลูกค้าก่อนหน้าวางคาอยู่   ถ้าเป็นคนอนามัยมากๆ อาจจะไม่ปลื้มร้านนี้เท่าไหร่ 

สรุปคือ เป็นร้านก๋วยเตี๋ยวที่รสชาติใช้ได้ครับ แต่คงต้องบอกเค้าให้เบามือตอนใส่น้ำตาลหน่อย เครื่องที่ใส่มาจัดเต็มสมกับที่มีชื่อเรื่องนี้